b'\n_START_ARTICLE_\nNobelprisen i fysikk\n_START_SECTION_\nBakgrunn\n_START_PARAGRAPH_\nAlfred  Nobel \xc3\xb8nsket i sitt testamente at hans penger skulle blir brukt til \xc3\xa5  opprette en rekke priser for de som gir den \xc2\xabst\xc3\xb8rste fordelen for  menneskeheten\xc2\xbb innen fysikk, kjemi,  fred, fysiologi eller medisin,  og litteratur. Selv om Nobel skrev flere testamenter  mens han levde, ble det siste skrevet litt over et \xc3\xa5r f\xc3\xb8r han d\xc3\xb8de og  signert ved den svensk-norske klubben i Paris  den 27. november 1895. Nobel  testamenterte 94\xc2\xa0% av sin forvaltningskapital,  31\xc2\xa0millioner\xc2\xa0svenske kroner (ca. 1,63 milliarder i 2009), til \xc3\xa5  etablere og dekke prispenger til de fem Nobelprisene. P\xc3\xa5 grunn av stor  skepsis rundt testamentet, ble det ikke godkjent av Stortinget f\xc3\xb8r 26. april 1897. Ragnar Sohlman og Rudolf Lilljequist ble satt  til \xc3\xa5 gjennomf\xc3\xb8re testamentet, og de dannet Nobelstiftelsen til \xc3\xa5  ivareta Nobels formue og organisere prisene._NEWLINE_Medlemmene av Den norske Nobelkomite, som skulle dele ut fredsprisen,  ble oppnevnt kort tid etter at testamentet var godkjent. Organisasjonen  for pristildelingen fulgte: Karolinska Institutet den 7. juni, Svenska  Akademien den 9. juni  og Kungliga Vetenskapsakademien den 11. juni.  Nobelstiftelsen kom deretter til enighet om retningslinjer for hvordan  Nobelprisen skulle tildeles. I 1900 ble stiftelsens nylige opprettede  statutter kunngjort av Oscar II. If\xc3\xb8lge Nobels  testamente skulle Kungliga Vetenskapsakademien tildele prisen i fysikk.\n_START_SECTION_\nNominasjon og  utvelgelse\n_START_PARAGRAPH_\nMaksimalt tre nobelprisvinnere  og to forskjellige prosjekter kan bli tildelt Nobelprisen i fysikk hver  gang.  Sammenlignet med noen av de andre Nobelprisene, er nominasjons- og  utvelgelsesprosessen i fysikk lang og vanskelig. Dette er en viktig  \xc3\xa5rsak til at prisen har vokst i betydning opp gjennom \xc3\xa5rene, og har  blitt en av de viktigste prisene i fysikk._NEWLINE_Nobelprisvinnerne blir plukket ut av  Nobelkomiteen for fysikk, en Nobelkomite som best\xc3\xa5r av fem utvalgte  medlemmer fra Kungliga Vetenskapsakademien. I f\xc3\xb8rste omgang blir flere  tusen personer bedt om \xc3\xa5 nominere kandidater. Disse navnene blir senere  unders\xc3\xb8kt og diskutert av eksperter frem til valget er tatt._NEWLINE_Skjema  blir sendt til rundt 3\xc2\xa0000  personer hvor de blir bedt om \xc3\xa5 nominere kandidater til prisen. Navnene  p\xc3\xa5 de nominerte blir aldri offentliggjort, og de blir heller ikke  fortalt at de har v\xc3\xa6rt vurdert til prisen. Nominasjonspapirene forblir  forseglet i femti \xc3\xa5r. I praksis vil enkelte nominerte bli kjent.  Det er ogs\xc3\xa5 vanlig at utgivere gj\xc3\xb8r slike krav, med eller uten grunnlag._NEWLINE_Nominasjonene  blir gjennomg\xc3\xa5tt av komiteen, og de lager en liste med rundt 200  forel\xc3\xb8pige kandidater. Denne listen blir s\xc3\xa5 sendt til utvalgte eksperter  p\xc3\xa5 omr\xc3\xa5det, og de korter listen ned til rundt femten navn. Utvalget  avgir s\xc3\xa5 en rapport med sine anbefalinger til den aktuelle  institusjonen._NEWLINE_Posthume  nominasjoner ikke er tillatt, men tildeling kan forekomme dersom  vedkommende d\xc3\xb8de i m\xc3\xa5nedene mellom priskomiteens beslutning (vanligvis i  oktober) og seremonien i desember. F\xc3\xb8r 1974 var posthume tildelinger  tillatt dersom mottakeren d\xc3\xb8de etter \xc3\xa5 ha blitt nominert._NEWLINE_Nobelprisen  i fysikk krever at betydningen av oppn\xc3\xa5elsen som blir anerkjent er  \xc2\xabtestet over tid\xc2\xbb. I praksis betyr det at gapet mellom oppdagelsen og  tildelingen vanligvis er rundt 20 \xc3\xa5r, og kan v\xc3\xa6re lengre. Som eksempel  ble halvparten av Nobelprisen i fysikk 1983 tildelt Subrahmanyan Chandrasekhar for hans arbeid med stjernenes  struktur og utviklingen som ble gjort p\xc3\xa5 1930-tallet. En ulempe med  denne tiln\xc3\xa6rmingen er at ikke alle forskere lever lenge nok til at deres  arbeid blir anerkjent. Noen viktigge vitenskapelige oppdagelser er  aldri blitt vurdert for en pris, ettersom oppdageren kan ha d\xc3\xb8dd f\xc3\xb8r  tidspunktet hvor deres arbeid har blitt verdsatt.\n_START_SECTION_\nMottakere\n_START_PARAGRAPH_\nDen f\xc3\xb8rste Nobelprisen i fysikk  ble tildelt Wilhelm Conrad R\xc3\xb6ntgen fra Tyskland  i 1901 og per 2010 har prisen blitt tildelt 188 personer fordelt p\xc3\xa5 104  tildelinger.  I l\xc3\xb8pet av disse \xc3\xa5rene har der v\xc3\xa6rt seks \xc3\xa5r hvor Nobelprisen i fysikk  ikke har blitt tildelt (1916, 1931, 1934, og 1940\xe2\x80\x9342). John Bardeen er den eneste mottakeren som har  blitt tildelt prisen to ganger (1956 og 1972), mens Marie Curie var den f\xc3\xb8rste som ble tildelt prisen i to fag \xe2\x80\x93 fysikk i 1903 og kjemi i 1911. William Lawrence Bragg ble den yngste nobelprisvinneren  gjennom tidene da han ble tildelt prisen i 1915, i en alder av 25, mens Raymond Davis  jr. ble den eldste da  han ble tildelt prisen i 2002, i en alder av 88 \xc3\xa5r. Tre kvinner har mottatt  prisen: Marie Curie (1903), Maria Goeppert-Mayer (1963) og Donna Strickland (2018). Prisen i fysikk har f\xc3\xa6rrest kvinnelige mottakere blant de opprinnelige fem Nobelprisene.\n_START_SECTION_\nPriser\n_START_PARAGRAPH_\nEn  nobelprisvinner i fysikk mottar en gullmedalje, et diplom som b\xc3\xa6rer et  sitat, og en pengesum.  St\xc3\xb8rrelsen p\xc3\xa5 pengesummen avhenger av Nobelstiftelsens inntekter  det \xc3\xa5ret.  Dersom der er mer enn en prisvinner blir prispengene enten delt likt  mellom dem, eller delt i \xc3\xa9n halvdel og to fjerdedeler dersom det er tre  prisvinnere.  Dersom der er to eller flere prisvinnere som f\xc3\xa5r prisen i fellesskap,  deles pengeprisen mellom dem.\n_START_SECTION_\nMedaljer\n_START_PARAGRAPH_\nNobelprismedaljene  er registrerte varemerker tilh\xc3\xb8rende Nobelstiftelsen. Medaljene for fysikk og kjemi, medisin og litteratur ble designet av billedhuggeren og  skulpt\xc3\xb8ren Erik Lindberg, og medaljene har hatt samme design siden  1902. P\xc3\xa5 grunn av at Lindberg ikke ble ferdig med utformingen til den  f\xc3\xb8rste tildelingen i 1901, mottok prisvinnerne en midlertidig medalje  frem til den offisielle medaljen var ferdig i september 1902. Hver medalje har et  bilde av Alfred Nobel i venstreprofil p\xc3\xa5 forsiden. Nobelprismedaljen for  fysikk, kjemi, medisin og litteratur har identiske forsider med et  bilde av Alfred Nobel og \xc3\xa5rstallet for hans f\xc3\xb8dsel og d\xc3\xb8d  (1833\xe2\x80\x931896). Nobels portrett er ogs\xc3\xa5 p\xc3\xa5 forsiden av medaljen  for Nobels fredspris og medaljen for prisen i \xc3\xb8konomi, men i et noe  annet design.  Bildet p\xc3\xa5 baksiden av medaljen varierer avhengig av instituttet som  tildeler medaljen.  Baksiden av Nobelprisen i fysikk og kjemi har samme design._NEWLINE_Medaljene for fysikk og kjemi er i gull (inntil 1979 i 23 karat, deretter i 18 karat) og er 66 mm i diameter. P\xc3\xa5 adversen b\xc3\xa6rer medaljen Alfred Nobels venstrevendte portrett.  Til venstre st\xc3\xa5r innskriften \xc2\xabALFR \xe2\x80\xa2 / NOBEL\xc2\xbb over to linjer og til h\xc3\xb8yre over seks linjer innskriften \xc2\xabNAT\xe2\x80\xa2 / MDCCC / XXXIII / OB \xe2\x80\xa2 / MDCCC / XCVI\xc2\xbb (Nobels f\xc3\xb8dsels\xc3\xa5r 1833 og d\xc3\xb8ds\xc3\xa5r 1896). Reversen b\xc3\xa6rer et motiv der en kvinnefigur med en dokumentrull avsl\xc3\xb8rer en annen kvinnefigur med overfl\xc3\xb8dighetshorn. Figurene representerer vitenskapen og naturen. Motivet er flankert av den sunkne innskriften \xc2\xabNATURA\xc2\xbb til venstre og \xc2\xabSCIENTIA\xc2\xbb til h\xc3\xb8yre. Det hele er omgitt av omskriften \xc2\xabINVENTAS \xe2\x80\xa2 VITAM \xe2\x80\xa2 IUVAT  EXCOLUISSE \xe2\x80\xa2 PER \xe2\x80\xa2 ARTES\xc2\xbb i \xc3\xb8vre bue og \xc2\xabREG \xe2\x80\xa2 ACAD \xe2\x80\xa2 SCIENT \xe2\x80\xa2 SUEC \xe2\x80\xa2\xc2\xbb i nedre bue. Innskriften i \xc3\xb8vre bue er et sitat fra Vergils verk \xc3\x86neiden: \xc2\xabinventas vitam juvat excoluisse per artes\xc2\xbb, som betyr \xc2\xabog de som forbedret livet p\xc3\xa5 jorden med sine nyvunnede ferdigheter\xc2\xbb." Innskriften i nedre bue er latin for Kungliga Vetenskapsakademien, som utpeker prisvinneren.  _NEWLINE_Det eksisterer eksemplar av medaljen i s\xc3\xb8lv og forgylt s\xc3\xb8lv, blant annet i museer og samlinger. For prisvinnernes familiemedlemmer lages det inntil fem medaljer i forgylt bronse. Medaljene er laget ved det svenske Myntverket.\n_START_SECTION_\nDiplomer\n_START_PARAGRAPH_\nNopelprisvinnerne mottar et  diplom overlevert av Hans Majestet Kongen av Sverige. Hvert diplom er  unikt designet av institusjonen som tildeler prisen, og Kungliga  Vetenskapsakademien er ansvarlig for designet p\xc3\xa5 diplomet for fysikk,  kjemi og \xc3\xb8konomi.  Diplomet inneholder et bilde og en tekst som fastsl\xc3\xa5r navnet p\xc3\xa5  prisvinneren, og vanligvis et sitat som forteller hvorfor de har mottatt  prisen. Ingen fredspriser har noengang hatt sitater p\xc3\xa5 diplomene.\n_START_SECTION_\nPrispenger\n_START_PARAGRAPH_\nPrisvinnerne blir ogs\xc3\xa5 tildelt  en sum penger n\xc3\xa5r de mottar Nobelprisen, i form av et dokument som  bekrefter det tildelte bel\xc3\xb8pet \xe2\x80\x93 i 2009 var prispengene p\xc3\xa5 10  millioner svenske kroner. St\xc3\xb8rrelsen p\xc3\xa5 bel\xc3\xb8pet kan variere, avhengig av hvor  mye Nobelstiftelsen kan tildele det \xc3\xa5ret. Hvis der er to vinnere i en  bestemt kategori blir tildelingen delt likt mellom mottakerne. Hvis der  er tre vinnere, kan tildelingskomiteen velge om prisen skal deles likt  mellom vinnerne, eller om \xc3\xa9n av dem skal motta halvparten og de to andre  hver sin fjerdedel.\n_START_SECTION_\nSeremoni\n_START_PARAGRAPH_\nUtvalget og institusjonen, som  fungerer som styre for prisen, annonserer vanligvis navnene p\xc3\xa5  prisvinnerne i oktober. Prisen blir s\xc3\xa5 tildelt under en formell seremoni  som avholds \xc3\xa5rlig den 10. desember, p\xc3\xa5 \xc3\xa5rsdagen for Nobels d\xc3\xb8d. En  viktig del er nobelprisvinnernes foredrag, som vanligvis foreg\xc3\xa5r noen  dager f\xc3\xb8r prisutdelingen. Nobelbanketten blir holdt hvert \xc3\xa5r i Stockholms stadshus i forbindelse med Nobelprisen.'